Bujanec se pobunio, a Opara ispričavao zbog 'Hladnog piva'

Velimir Bujanec kritizirao je Grad Split zato što je dozvolio koncert "Hladnog piva" večer uoči Dana domovinske zahvalnosti i optužio ih da ih "nije briga za branitelje i njihove obitelji". Gradonačelnik se s njim složio.

<p>Sjećate se što je Zlatko Dalić nedavno poručio onima koji su se bunili zbog Marka Perkovića Thompsona? "Neka zatvore prozore i gledaju Big Brother".</p><p>E pa nešto slično bi se moglo reći i Velimiru Bujancu i svima koji se bune što "Hladno pivo" održava veliki koncert u Splitu (i to u organizaciji Thompsonova menadžera!) večer uoči Dana pobjede i domovinske zahvalnosti.</p><p>Umjesto toga, splitski gradonačelnik Andro Krstulović Opara praktički se ispričao svima koji su mu, poput Bujanca, prigovorili da ga "nije bilo briga što će na sve reći naši branitelji i njihove obitelji, kao i svi ostali Hrvati koji 5. kolovoza u gradu pod Marjanom slave najveću hrvatsku pobjedu".</p><p>Opara im je izašao u susret obećanjem da koncert na tvrđavi Gripe mora završiti do 23,59 sati, dakle minutu prije ponoći. Kako ne bi narušio taj svečani blagdan. Jer bila bi to teška blasfemija.</p><h2>Što bi to branitelji mogli reći?</h2><p>Što bi "branitelji i njihove obitelji" mogle reći na to? I zašto bi oni morali imati nešto protiv zagrebačkog punk benda koji slavi 30 godina djelovanja?</p><p>Zar zato što se ne uklapaju u nametnutu matricu kome zapravo pripadaju "Oluja", Domovinski rat, domoljublje, titula branitelja?</p><p>U tu matricu sada se uklapaju i glazbeni bendovi. </p><p>Mile Kekin i "Hladno pivo" previše su, kako reče Bujanec, "liberalni", pa stoga samo kvare taj veliki dan. A to je potvrdio i gradonačelnik Opara: "Sve priredbe u danima svečanosti poput Dana pobjede moraju primjereno odisati, a termin priredbe ne smatram takvim".</p><p>Kako to Dan pobjede mora "primjereno odisati"? </p><p>Opara je u svom odgovoru spomenuo koračnice i marševe na Rivi, dok je Bujanec aludirao na previše liberalni glazbeni ukus. A domoljublje podrazumijeva samo samo desničarski, narodnjački, populistički, ne previše urbani i svakako ne "ljevičarski" element.</p><p>Dakle, Thompson, a ne Kekin. </p><h2>Što si slušao '91.?</h2><p>Pa ipak, svi koji znaju gdje su bili '91. sjećaju se glazbene podloge koja je pratila vijesti o ratnim događanjima i braniteljima u Domovinskom ratu. Bili su tu Psihomodo Pop, Daleka obala, ET, Josipa Lisac, Dino Dvornik, Arsen Dedić, čak i Montažstroj, čiji spotovi su se puštali na državnoj televiziji u najmračnijim mjesecima rata.</p><p>Čak je i onaj čuveni spot ubijenog Gordana Lederera bio popraćen "Dire Straitsima". </p><p>Pisalo se o rokerima koji idu u rat, urbanim momcima, o zajedničkom duhu koji je dominirao te 1991. godine. Oni koji su se vratili iz rata nastavili su slušati istu glazbu, među kojom je i "Hladno pivo".</p><p>Ali njihov glazbeni ukus praktički je isključen iz proslave Oluje. </p><p>Kao što je i čitav Domovinski rat uzurpirala jedna politička, svjetonazorska, ideološka opcija. </p><h2>Thompson je jedini simbol</h2><p>Na tom valu uzletjela je i glazbeno-politička karijera Marka Perkovića Thompsona čija je glazba poslužila kao podloga usponu desnice i podjelama u društvu. Njegove kritičare proglašava se izdajnicima i lošim Hrvatima i prisiljava da "zatvaraju prozore", kao što se "Hladno pivo" praktički protjeruje iz Splita dan uoči proslave Dana pobjede.</p><p>Takva glazba, dakle urbana pa i "liberalna" (s navodnicima ili bez njih), navodno vrijeđa "branitelje i njihove obitelji", nagrđuje proslavu Dana domovinske zahvalnosti, narušava atmosferu koja mora "primjereno odisati".</p><p>Zbog čega? </p><p>Razlika je u tome da su rokerski bendovi davne 1991. godine, pa uglavnom do danas, pjevali protiv rata, dok je Thompson pozivao u rat. I danas Thompson na koncertima ratoborno maše mačem, a publika zastavama, a u takvu atmosferu liberali se više ne uklapaju. Hrvatska ne treba slaviti mir proizašao iz rata, već mora slaviti ratnu pobjedu.</p><p>I kao što je Thompson simbolizirao podjelu hrvatskog društva, sada ju je produbila i isprika splitskog gradonačelnika zbog "Hladnog piva" čija glazba neprimjereno odiše uoči proslave "Oluje".</p><p><a href="https://www.24sata.hr/trazi/?query=tomislav+klau%C5%A1ki&order=-publish_from&date_from=&date_to=">Ostale kolumne Tomislava Klauškog pogledajte ovdje.</a><br/> </p>